Wanneer ouers verskil oor hoe om kinders groot te maak - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wanneer ouers verskil oor hoe om kinders groot te maak
Terwyl die meeste ouers saamstem dat hulle net die beste vir hulle kinders wil hê, is dit heel moontlik dat hulle definisie van “beste” verskil, wat dan tot argumente in ouerskap kan lei. ʼn Ouerpaar het gereeld uiteenlopende ouerskapstyle, en maak besluite volgens hulle eie opvoeding. Dit is heeltemal normaal om te verskil. Verskille wat nie reg hanteer word nie kan egter ʼn wig tussen ouers indryf, wat die geluk van die hele gesin kan beïnvloed. Die fokus kan maklik verskuif vanaf om jou kind te leer hoe om op te tree en sy probleme op te los, na wrywing tussen die ouers.
Ouerskap is nie maklik nie. Daar is egter maniere om die eenheid te behou of herstel, en julle kinders so goed as moontlik saam groot te maak.
Ondersteun mekaar. Wanneer een ouer die kinders dissiplineer, moet die ander ouer hom/haar ondersteun, selfs al stem sy/hy nie heeltemal saam nie. Indien julle dit nie sou doen nie, sal julle kinders besef dat julle nie ʼn eenheid is nie, en julle gesag ondermyn. Hierdie is nie van toepassing in gevalle waar daar misbruik plaasvind nie. In so ʼn geval moet die ander ouer dit onmiddellik stopsit en die kind uit die situasie verwyder.
Wanneer julle dan later alleen is, buite gehoorafstand van die kinders, kan julle tot ʼn kompromie kom. Maak seker dat albei partye bereid is om aan te pas, en vind ʼn aanvaarbare middeweg
Wees bereid om toe te gee indien jou maat baie sterk oor ʼn saak voel. Die doel is nie om te wen of ʼn punt te bewys nie, maar om as ʼn eenheid saam te werk. Moet ook nie na die tyd na die kind toe gaan en sê dit is nie jou skuld dat hy byvoorbeeld nie mag oorslaap by ʼn maat nie, en dat sy pa/ma die een is wat dit nie wil toelaat nie. Dit skep weereens die idee by jou kind dat julle nie ʼn verenigde front is nie. Simpatiseer liewers met jou kind, laat hom verstaan dat jy weet dat hy ongelukkig oor die besluit is, maar moenie jou eggenoot onder die bus gooi nie.
Bespreek die kwessie wanneer julle albei kalm is. Motiveer jou punt met behoorlike verduidelikings, en wees bereid om te luister. Wanneer jy jou eggenoot se opinie as waardevol ag en hom/haar laat voel dat jy omgee oor hoe hy/sy voel, sal hy/sy dit makliker vind om ook jou gevoelens in ag te neem. Moenie opgee voordat julle tot ʼn oplossing gekom het wat julle albei tevrede stel nie.
Praat oor julle familiegeskiedenis. Dit sal julle help om mekaar se ouerskapstyle beter te verstaan. Tye verander, en van die reëls wat van toepassing was twintig jaar gelede is dalk nie meer prakties vir huidige situasies nie. Verwelkom positiewe veranderinge.
Luister na jou maat sonder om te oordeel, en sonder om hom/haar in die rede te val. Laat hom/haar toe om ʼn opinie te hê en moet te hom/haar nie laat voel dat hy hom/haar vir sy eie opinie hoef skaam nie.
Beplan julle reaksies. Praat oor hoe julle sekere ouerskapscenario’s gaan hanteer. Wat gaan julle sê? Wat sal ʼn goeie straf wees? Watter vrae gaan julle vra? Elke geval is verskillend, maar ʼn algemene riglyn sal ʼn gevoel van eenheid skep.
Wees bereid om raad van vriende en familie te ontvang. Moet egter nie hulle opinie hoër ag as die opinie van jou eggenoot nie.
Indien julle nie tot ʼn oplossing kan kom nie en steeds aanhou met struwel, kan julle hulp inroep. Daar is kenners op die gebied van ouerskap, lewensafrigters, sielkundiges, en vele meer, wat die pad tot effektiewe ouerskap saam met julle kan stap.
Today’s Parent: https://www.todaysparent.com/family/different-parenting-styles/
Empowering Parents: https://www.empoweringparents.com/article/parents-disagree-10-ways-parent-team/
Psych Central: https://psychcentral.com/lib/when-parents-disagree-on-discipline/